በኦሮሚያ ክልል ከሁለት ሺ በላይ አርሶ አደሮች  ወደ ኢንቨስትመንት ተሸጋገሩ
አዲስ አበባ፡- በኦሮሚያ ክልል ከ100 ሚሊዮን ብር በላይ ካፒታል ያስመዘገቡ ሁለት ሺ 481 አርሶ አደሮች እና ጥቃቅንና አነስተኛ ኢንተርፕራይዞች ወደ ኢንቨስትመንት መሸጋገራቸውን የክልሉ ኢንቨስትመንት ኮሚሽን አስታወቀ፡፡
የኦሮሚያ ክልል ኢንቨስትመንት ኮሚሽን ምክትል ኮሚሽነር አቶ ጁላ ለማ እንደገለጹት፤ በኦሮሚያ ዞኖችና ከተሞች የተመረጡ ከ100 ሚሊዮን በላይ ካፒታል ያላቸው ሁለት ሺ 481 አርሶ አደሮች በግብርና፣ በግብርና ምርት ማቀነባበርና አገልግሎት ዘርፍ ወደ ኢንቨስትመንት ተሸጋግረዋል፡፡
ወደ ኢንቨስትመንት የተሸጋገሩት አርሶ አደሮች መነሻ ካፒታላቸው ከአንድ ነጥብ አምስት ሚሊዮን ብር በላይ ካፒታል ያስመዘገቡ መሆናቸውን ገልጸው፣ እነዚህ አርሶ አደሮች ወደ ኢንቨስትመንት ሲገቡ መንግሥት ትራክተርና ለሥራ የሚያስፈልጉ ተሽከርካሪዎችን ከቀረጥ ነፃ እንዲያስገቡ የሚፈቀድላቸው፣ ሙያዊ ዕገዛ የሚሰጣቸውና የብድር አቅርቦት የሚያመቻችላቸው መሆኑን አስታውቀዋል፡፡
የኮሚሽኑ የድጋፍና ክትትል ቡድን መሪ አቶ በላይ ዱፈራ በበኩላቸው እንዳሉት፤ ወደ ኢንቨስትመንት የሚሸጋገሩት አርሶ አደሮች የሚሰማሩባቸው መስኮችም በአግሮ ኢንዱስትሪ 362፣ ማኑፋክቸሪግ 193፣ በግብርና 607፣ በአገልግሎት 494 የግብርና መሣሪያዎችን በኪራይ በማቅረብ 825 ናቸው፡፡ ለእነዚህም አምስት ሺህ 762 ነጥብ 21 ሄክታር መሬት ተዘጋጅቶላቸዋል፡፡ ወደ ሥራ ሲገቡም ለ77 ሺ ሰዎች የሥራ ዕድል የሚፈጥሩ ይሆናል፡፡
ወደ ኢንቨስትመንት በመሸጋገራቸው የዕውቅና
 ሰርተፊኬት የተሰጣቸው ምሥራቅ ሸዋ ሎሜ ወረዳ ሸራ ዲባዲባ ቀበሌ ነዋሪ የሆኑት አርሶ አደር አሸናፊ አያሌው በግብርና የሚተዳደሩ መሆናቸውን ገልጸው በአላቸው ሦስት ሄክታር መሬት ቲማቲም፣ ሽንኩርት፣ ስንዴና ጤፍ የሚያመርቱ መሆኑን ተናግረዋል፡፡
በ 60ሚሊዮን ብር ካፒታል ፋብሪካ ገንብተው እንዳጠናቀቁና በቅርብ ጊዜ አቮካዶና ቲማቲምን በማቀነባበር ለገበያ የሚያቀርብ መሆኑን ገልጸው ፋብሪካውም የአርሶ አደሩን የገበያ ችግር ይፈታል የሚል እምነት እንዳላቸው ጠቅሰዋል፡፡
የግብርና ሥራ ትዕግስትን ይጠይቃል ያሉት አርሶ አደሩ
 ታትረው ከሰሩና የቅርብ ክትትል ከተደረገ በአጭር ጊዜ ለውጥ ማምጣት ይቻላል ብለዋል፡፡ 
በከብት ዕርባታና በአትክልት ልማት የተሰማራውና ከ 12 ሚሊዮን ብር በላይ ካፒታል ማፍራቱን የገለጸልን ወጣት አርሶ አደር መሀመድ አቡና ጉቶ ቀደም ሲል በኢንቨስትመንት ስም ገበሬው ይፈናቀል ነበር፡፡ ከለውጡ ወዲህ ገበሬው በማሳው ውጤታማ እንዲሆን ድጋፍ እየተደረገለት መሆኑን ተናግሯል:: ወደፊት በከብት ዕርባታና በአትክልት ልማት በስፋት ኢንቨስት በማድረግ የግብርናውን ውጤታማነት ለማሻሻልና የወተት ማቀነባበሪያ ፋብሪካ ለመገንባት የበኩሉን ድርሻ እንደሚያበረክት ተናግሯል፡፡
አዲስ ዘመን ግንቦት 2/2012
ጌትነት ምህረቴ